FI Euroopan unionin virallinen lehti C 49/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2009/C 49/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”TRADITIONAL GRIMSBY SMOKED FISH”

EY-nro UK-PGI-0005-0132-19-05-2000

SMM ( X ) SAN ( )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Department for Environment, Food and Rural Affairs Osoite: Food and Drink Manufacturing Team Area 8E, 9 Millbank, c/o Nobel House 17 Smith Square, London SWIP 3JR United Kingdom Puhelin: (44) 207 238 6623 Faksi: (44) 207 238 5728 Sähköposti: simon.johnson@defra.gsi.gov.uk

2. Ryhmä:

Nimi: The Traditional Grimsby Fish Smokers Group Osoite: Alfred Enderby Ltd Maclure Street, Fish Docks Grimsby DN31 3NE United Kingdom Puhelin: (44) 1472 342984 Faksi: (44) 1472 342984 Sähköposti: smoked@alfedenderby.co.uk Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.7: Tuore kala, nilviäiset, äyriäiset ja kalapohjaiset tuotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi

”Traditional Grimsby Smoked Fish”

4.2 Kuvaus

Nimityksellä ”Traditional Grimsby Smoked Fish” tarkoitetaan 200–700 gramman painoisia turska- ja koljafileitä, jotka on kylmäsavustettu rajatulla maantieteellisellä alueella perinteisin menetelmin. Niiden väri vaihtelee kermanvärisestä beigeen, ja rakenne on kuiva. Kevyesti suolaiset kalafileet ovat savunmakuisia. Niitä myydään jalostettuina tuotteelle varta vasten valmistetuissa (enintään viiden kilon painoisissa) laatikoissa tai yksittäisissä vakuumipakkauksissa.

4.3 Maantieteellinen alue

North East Lincolnshiren alueella sijaitseva Grimsbyn kaupunki sellaisena kuin se on määriteltynä kaupungin hallinnollisten rajojen mukaan.

4.4 Alkuperätodisteet

Vähimmäisvalvonta koskee seuraavia seikkoja:

Tuotteen valmistus:

i) Jokainen tuottaja on kirjattu Traditional Grimsby Fish Smokers Groupin ylläpitämään tuottajarekisteriin.

ii) Kalat hankitaan yleensä Grimsbyn kalatorilta. Kaikista ostetuista kaloista pidetään kirjallista rekisteriä.

iii) Nimetty valvontaelin tekee ristiintarkastuksia kirjalliseen rekisteriin.

Jalostetun tuotteen jäljitettävyys:

i) Pakatussa kalassa on myytäessä tiedot tuottajasta (yhteystiedot ja tunnistenumero) ja tuotteesta (tyyppi, paino ja parasta ennen -päiväys).

ii) Tuottaja pitää kaikista myynneistä kirjallista rekisteriä.

iii) Nimetty valvontaelin tekee tarkastuksia näiden vaatimusten noudattamisen varmistamiseksi.

4.5 Valmistusmenetelmä

Kokonaiset tuoreet kalat saadaan yleensä Islannista, Färsaarilta ja Norjasta, mutta myös muilta alueilta. Taitavat fileoijat fileoivat koko kalan käsin. Fileet upotetaan suolaveteen 10–15 minuutiksi ja jätetään työpäivän päätteeksi valumaan metallikehikoiden päälle. Kehikot pannaan savustusuuneihin kylmäsavustukseen soveltuvalle korkeudelle.

Uunin arinalle levitetään sahajauhoa, joka sytytetään kytemään. Kalan savustusnopeus riippuu paitsi kalan koosta myös suuressa määrin ilman lämpötilasta ja kosteuspitoisuudesta. Niinpä kesällä sahajauhosta on poistettava happea, ja kytevän liekin aikaansaamiseksi tarvitaan vain vähän tulta. Talvella sahajauhosta happea on tarpeen poistaa vain vähän tai ei ollenkaan, ja kytevän liekin aikaansaamiseksi tarvitaan enemmän tulta. Fileet jätetään savustumaan vähintään 8 tunniksi. Ammattitaitoiset savustajat seuraavat savustusprosessia säännöllisesti sen varmistamiseksi, että kala savustuu tasaisesti. Tarvittaessa he siirtävät ja poistavat kaloja uunista. Savustusuuni ei lämpene, koska muutoin kala alkaisi kypsentyessään hajota ja putoaisi kehikosta.

Kalat otetaan ulos savustusuuneista ja niiden annetaan jäähtyä. Jäähtyneet fileet pakataan niille suunniteltuihin mataliin, välilehdillä varustettuihin laatikoihin tai yksittäisiin vakuumipakkauksiin, jotka kuljetetaan eri myyntipisteisiin Yhdistyneessä kuningaskunnassa ja ulkomailla.

4.6 Yhteys maantieteelliseen alkuperään

Traditional Grimsby Smoked Fish -fileiden ominaisuudet liittyvät maantieteelliseen alueeseen perinteen ja maineen sekä savustusprosessin ja siihen osallistuvien henkilöiden ammattitaidon kautta. Ammattitaito on siirtynyt aiemmilta sukupolvilta seuraaville. Savustusperinteestä ja -prosesseista on todisteita ja osoituksia 1800-luvun lopulta lähtien. Grimsby on ollut Yhdistyneessä kuningaskunnassa kalansavustuksen synonyymi 1850-luvulta alkaen. Tuolloin rautatie mahdollisti ensimmäistä kertaa savukalan toimittamisen nopeasti Lontooseen ja muuallekin maahan. Noina aikoina ei tietenkään ollut jäähdytyslaitteita tai jääntekomahdollisuuksia kalan kaltaisen tuoreen ja herkästi pilaantuvan tuotteen säilyttämiseksi. Tällaisten tuotteiden säilyvyyden parantamiseksi ja myyntiajan pidentämiseksi turvauduttiin suolaamiseen, kuivaamiseen, savustamiseen tai näiden yhdistelmään. Grimsbyssä harjoitetaan yhä menestyksellä perinteistä kalansavustusta, vaikka muissa osissa maata suositaan mekaanisia uuneja.

Grimsbyn satama on ainutlaatuinen Englannissa, sillä se sijaitsee niemekkeellä, joka erottaa Humberin suiston Pohjanmerestä. Satamassa siis puhaltavat kuivat viileät merituulet, mikä on suotuisaa perinteiselle kalansavustukselle, sillä maksimilämpötilat jäävät alle 20 celsiusasteen, mikä on huomattavasti alhaisempi kuin sisämaassa.

Grimsbyn sijainti on suotuisa myös siinä mielessä, että itärannikolla esiintyy harvoin sateita lounaistuulineen, joita yleisesti saadaan useimmissa muissa Yhdistyneen kuningaskunnan osissa. Kaupungissa on meri-ilmasto, toisin sanoen vuodenaikavaihtelut ovat vähäisiä, mutta päivittäin sää voi vaihdella.

Säävaihtelujen ennakoimistaito perustuu tietämykseen, joka on kertynyt, kun kalaa on savustettu satamassa vuosien mittaan. Osaaminen alkaa oikeanlaisen kalan ostamisesta, sillä kalan laatu muuttuu suuresti vuotuisen lisääntymisjakson aikana. Grimsbyyn tulee kalaa niin laajalta alueelta, että kokenut ostaja yleensä löytää savustukseen sopivaa kalaa mihin aikaan vuodesta tahansa. Onnistuneen savustustuloksen saamiseksi savustajan on otettava huomioon monia edellä kuvattuja eri muuttujia, jotka liittyvät kaloihin, vuodenaikaan ja säähän. Grimsbyssä sukupolvelta toiselle siirtyneen ammattitaidon ansiosta perinteinen kalansavustaja osaa tuottaa tasalaatuisia tuotteita sormituntumalla ja silmämääräisesti.

Grimsbyn kaupunki tunnetaan koko Yhdistyneessä kuningaskunnassa nimenomaan kalanjalostuksesta. Satama ja kaupunki tuntevat ylpeyttä siitä, että sen kalakauppiaat ovat pystyneet yli vuosisadan toimittamaan useimpia kalalajeja joka puolelle maata ja viime aikoina myös Manner-Eurooppaan. Traditional Grimsby Smoked Fish on yksi tärkeimmistä satamaan yhdistetyistä tuotteista.

Grimsbyn satama oli valtaosan 1900-luvun alkupuolta maailman suurin kalastajasatama. Se lukeutuu kiistatta samaan joukkoon muiden maineikkaiden satamien kanssa, joista voidaan mainita esimerkiksi Vigo, Esbjerg, Boulogne Sur Mer ja Bremerhaven (joka on Grimsbyn ystävyyskaupunki). Grimsby on tänäänkin Yhdistyneen kuningaskunnan suurin kalantuotantokeskus, ja Grimsbyn kalakauppiaiden yhdistykseen kuuluu 106 yritystä. Monipuolinen kauppaperusta on aina ollut sataman vahvuus. Grimsbyn kalamarkkinoilla on avainasema tuorekalan myynnissä niin Yhdistyneessä kuningaskunnassa kuin muuallakin Euroopassakin.

Perinteisen kalansavustuksen onnistumisen edellytyksenä on kokemus ja ammattitaito, joiden saavuttamiseen tarvitaan vuosia ja joiden perustana on usein sukupolvelta toiselle siirretty tietämys. Se on aivan toista kuin modernit mekaaniset uunit, joita lämmitetään sähköllä ja säädetään nappuloita kääntelemällä. Koska kala saadaan kestävistä lähteistä ja Grimsby sijaitsee aivan jäähdytetyn kalan jakeluverkoston sydämessä, vastasavustetun kalan päivittäiset toimitukset voidaan taata koko maahan.

Traditional Grimsby Smoked Fish on saanut laatupyrkimyksistään tunnustusta Guild of Fine Food Retailers -järjestön myöntämien palkintojen muodossa. Myös monet keittiömestarit ja ruokatoimittajat ovat tunnustaneet sen merkityksen alueellisena laatutuotteena: muun muassa Rick Stein ja Henrietta Green mainitsevat tuotteen teoksissaan (Food Heroes ja Food Lovers Britain).

4.7 Valvontaelin

Nimi: North East Lincolnshire Council Osoite: Trading Standards Department Municipal Offices Town Hall Square Grimsby DN31 1HU United Kingdom Puhelin: (44) 19 03 23 77 99 Faksi: (44) 19 03 20 44 45 Sähköposti: trading.standards@nelincs.gov.uk

Valvontaelin on virallinen julkinen elin, joka noudattaa EN 45011-standardia.

4.8 Merkintä

Suojattujen maantieteellisten merkintöjen EU-tunnusta käytetään rekisteröidyn nimen välittömässä läheisyydessä.

(1) EUVL L 93, 31.3.2006, s. 12.